# AZƏRBAYCAN RESPUBLİKASI

*Əlyazması hüququnda*

**ELEKTROTEXNİKA MÜƏSSİSƏLƏRİNİN RƏQABƏTQABİLİYYƏTLİLİYİNİN YÜKSƏLDİLMƏSİ VƏ STRATEJİ İNKİŞAFININ FORMALAŞMASI**

İxtisas: 5311.01 – “Müəssisələrin təşkili və idarə olunması”

Elm sahəsi: 53 - İqtisad üzrə

 **İddiaçı: Baxışova Nərgizxanım Namiq qızı**

Fəlsəfə doktoru elmi dərəcəsi

almaq üçün təqdim edilmiş dissertasiyasının

# AVTOREFERATI

**Bakı-2024**

Dissertasiya işi Azərbaycan Texniki Universitetinin “İqtisadiyyat və statistika” kafedrasında yerinə yetirilmişdir**.**

2

**Elmi rəhbər:** iqtisad üzrə elmlər doktoru, professor

 **Aslanzadə İlham Alıcı oğlu**

**Rəsmi opponentlər:**

Azərbaycan Respublikası Prezidenti Yanında Ali Attestasiya Komissiyasının Azərbaycan Texniki Universitetinin nəzdində fəaliyyət göstərən BFD 2.38 Dissertasiya şurasının bazasında

Dissertasiya şurasının sədri:

Dissertasiya şurasının elmi katibi:

Elmi seminarın sədri:

**İŞİNİN ÜMUMİ XARAKTERİSTİKASI**

**Mövzunun aktuallığı və işlənmə dərəcəsi:** Müasir dövrdə dünyada bir tərəfdən qloballaşma proseslərinin, digər bir tərəfdə isə regionallaşma və ayrı-ayrı yerlərdə isə qütübləşmə proseslərinin getdiyi bir şəraitdə ilk növbədə ölkə daxilində elektrotexnika məhsullarına olan tələbatın ödənilməsi ən mühüm amillərdən biri kimi ölkə iqtisadiyyatı qarşısında duran əsas məsələlərdəndir. Bu məsələni zəruri edən şərt elektronika və elektrotexnika məhsullarının insan həyatına eləcədə məişətimizə istifadə etmək zərurəti və məcburiyyətidir. Müşahidələr təsdiqləyir ki, elektronika sənayesi yarımötürücülərdən tutmuş kvant elektronikası, eləcədə nano elektronikaya qədər böyük inkişaf yolu keçməklə geniş bir sahəni əhatə edir. Müasir dövrdə elektronika və elektrotexnika məhsullarının məişətimizə qədər daxil olması, insan həyatının ayrılmaz tərkib hissələrindən birinə çevrilməsi və eləcədə bu məhsullara olan tələbatın ildən-ilə artması onu deməyə əsas verir ki, Azərbaycan müəssisələri də bu prosesdə fəal iştirak etməlidir. Nəzərə alsaq ki, bununla bağlı respublikamızın zəngin keçmiş ənənələri, təcrübəsi mövcud və hazırda da ölkədə bəzi elektrotexnika müəssisələri fəaliyyətdədir.

İqtisadiyyatın bütün sahələrində rəqabətqabiliyyətliliyin durmadan artırılması Azərbaycan iqtisadiyyatının da strukturunun təkmilləşdirilməsi və yeni sənaye siyasətinin yürüdülməsini zəruri edir. Mütərəqqi təcrübə göstərir ki, iqtisadiyyatın sənayeləşməsi təkcə iqtisadi baxımdan deyil, həmçinin əhalinin səmərəli məşğulluğuna, gəlir səviyyəsinin artmasına, ixtisaslı keyfiyyətli işçi qüvvəsinə, elmi, tədqiqat, araşdırma və bu kimi digər məsələlərin həlli üçün də əhəmiyyətlidir. Bütün bu qeyd edilənləri nəzərə alan Azərbaycan hökuməti də ölkə sənayesinin inkişafı haqqında ciddi addımlar atır. Belə ki, ölkə Prezidentinin 26.12.2014-cü il tarixli sərəncamı ilə 2015-2020-ci illəri əhatə edən “Azərbaycanda sənayenin inkişafına dair dövlət proqramı”, 06.12.2016-cı il tarixli sərəncamı ilə 2016-2025-ci illəri əhatə edən “Azərbaycanda ağır sənaye və maşınqayırmanın inkişafına dair Strateji Yol Xəritəsi”, “Azərbaycan 2020 gələcəyə baxış inkişaf” konsepsiyası, “Respublikamızın regionlarının 2014-2018-ci illərdə sosial-iqtisadi inkişafı Dövlət Proqramı”, qeyri-neft sektorunun və istehsal olunan məhsullarının ixracının stimullaşdırılması və bununla bağlı ölkə Prezidentinin sərəncamı onu deməyə əsas verir ki, ölkə səviyyəsində sənayenin inkişafına və rəqabətqabilyyətinin yüksəldilməsinə eləcədə bu sahədə klasterlərin yaradılması xüsusi vurğulanır. Nəzəri baxımdan rəqabət­qabiliyyətlilik prob­lemi geniş əhatəli və dərin bir məsələ olmasına baxmayaraq praktiki baxımdan rəqabətqabiliyətliliyin iqtisadi sferada reallaşdırmaq kifayət qədər mürəkkəb bir iqtisadi prosesdir. İqtisadi mübarizənin sub­yektləri olan müəssisələr rəqabət mübarizəsində üstünlük əldə etməsi üçün müxtəlif üsullardan istifadə edirlər. Elektrotexnika müəssisələrində isə rəqabətqabiliyyətlilik, fikrimcə, daha konkretdir. Burada əsasən məhsulun qiyməti, keyfiyyəti və yerinə yetirdiyi funksiyalar kimi mühüm məsələləri əhatə edir. Elektronika sənayesində məhsulun qablaşdırılması, reklamı və s. kimi amillər elə də həlledici deyil. Buna görədə elektrotexnika müəssisələrində rəqabətqabiliyyətli olmasının təmin edilməsi üçün əsas məsələlərdən biri onların texniki-texnoloji xarakteristikası, investisiya təminatının mövcud vəziyyəti, elektrotexnika məhsulunun idxal və ixracı təhlili kimi məsələlər öz aktuallığı ilə çıxış edir. Məhz qeyd edilən bu məsələlər elektrotexnika müəssisələrində rəqabətqabiliyyətliliyinin yüksəldilməsini, bu sahədə qanunauyğunluqların müəyyənləşdirilməsini və strateji inkişafinın formalaşmasını zəruri edir. Bu sa­hə­də apa­rıl­mış el­mi təd­qi­qat­la­rın əhə­miy­yə­ti­ni azaltma­dan qeyd et­mək la­zım­dır ki, Azər­bay­canda elektrotexnika müəssisələrinin rəqabətqabiliyyətliliyinin yüksəldilməsi və strateji inkişafının formalaşması indiyə kimi xüsusi tədqiqat predmeti olmamış və kom­pleks şə­kil­də təd­qiq edil­mə­miş­dir.

Qeyd olunanlar problemin aktuallığını göstərməklə, tədqiqat möv­zusunun seçilməsini, onun obeykti, predmeti, məqsəd və vəzifələrini müəy­yənləş­diril­məsi­ni də şərtləndir­misdir.

**Tədqiqatı obyekti** - Azərbaycanda elektrotexnika sənayesində fəaliyyət göstərən elektrotexnika müəssisələridir.

 **Tədqiqatın predmeti** - Azərbaycanda elektrotexnika müəssisələrin rəqabətqabililiyyətliliyin yüksəldilməsi və strateji inkişafinin formalaşması xüsusiyyətlərinin nəzəri metodoloji və praktiki mə­sə­lə­lə­rinin öyrənilməsidir

**Tədqiqatın məqsəd və vəzifələri.** Dis­ser­ta­si­ya­ işinin əsas məq­sə­di - müasir döv­rün xüsusiyyətlərini nəzərə almaqla, müvafiq nəzəri-təcrübi ba­xışları ümumiləşdirmək əsasında, Azər­bay­canda elektrotexnika müəssisələrinin rəqabətqabiliyyətliliyinin yüksəldilməsi və strateji inkişafının formalaşması istiqamətlərini müəy­­yənləşdirmək­dən və bu istiqamətlər üzrə elmi cəhətdən əsaslandı­rılmış əməli təklif və tövsiyələr işləyib hazırlamaqdan ibarətdir.

Qarşıya qoyulan bu məqsədə nail olmaq üçün tədqiqatın **vəzifələri** müəyyən edilmiş və məntiqi ardıcıllıqla ye­ri­nə ye­ti­ril­miş­dir:

* Müəssisələrdə rəqabət amilinə dair yanaşmaların və konseptual baxışların tədqiqi və ümumiləşdirilməsi;
* Rəqabətqabiliyyətinin yüksəldilməsi üzrə iqtisadi strategiyanın metodoloji aspektlərinin müəyyənləşdirilməsi;
* Azərbaycanda elektrotexnika müəssisələrinin texniki-texnoloji xarakteristikasının qiymətləndirilməsi;
* Azərbaycanda elektrotexnika müəssisələrində investisiya təminatının təhlili;
* Azərbaycanda müəssisələrin innovasiya fəaliyyətinin qiymətləndirilməsi;
* Azərbaycanda elektrotexnika məhsulunun idxal və ixrac strukturunın təhlili;
* Azərbaycanda elektrotexnika sənayesin rəqabət qabiliyyətinin yüksəldilməsi istiqamətində strategiyanın formalaşdırılması

**Tədqiqatın nəzəri və metodoloji əsasları.** Azərbaycanda sənayenin inkişafına həsr edilmiş, qanunlar, sərəncamlar, fərmanlar, eləcədə, müəssisələrdə rəqabətqabiliyyətliliyinin yüksəldilməsinə dair və strateji inkişafin formalaşmasına dair xarici iqtisadçı alimlərin əsərləri, yerli iqtisadçı-alimlərin baxışları, elmi müddəaları, beynəlxalq təşkilatların hesabatları, elektrotexnikanın inkişafına dair nəzəri-prak­ti­ki fi­kir­lə­r və s. təş­kil edir.

**Tədqiqatın metodları.** Dissertasiya işində statistik- iqtisadi, monoqrafik, məqsədli-proqram və digər metodlar tətbiq edilmişdir.

**Müdafiəyə çıxarılan əsas müddəalar.**

* Azərbaycanda sənayenin əsas sahələrindən biri kimi elektrotexnika sənayesinin inkişafına ciddi ehtiyac duyur;
* Müəssisələrin rəqabət qabiliyyətinin artırılması nəzəriyyəsinin təkamülünün müəyyənləşdirilməsi
* Ölkə iqtisadiyyatının və bütövlükdə qlobal aləmin inkişaf trayektoriyasının elektrotexnika sənayesinin məhsullarına olan tələbin ildən ilə artması ilə bağlı bu istiqamətinə xüsusi dəstəyin göstərilməsi;
* Rəqabət qabiliyyətinin artırılması üçün iqtisadi strategiyanın formalaşmasının metodoloji aspektlərinin müəyyənləşdirilməsi.
* Elektrik sənayesinin inkişafında beynəlxalq təcrübə var və bundan məharətlə istifadə etmək çox faydalı olacaqdır;
* Elektrotexnika müəssisələrinin texniki və texnoloji xüsusiyyətlərinin öyrənilməsi, Azərbaycanın elektrotexnika sənayesinin inkişafı üçün investisiya resurslarının cəlb edilməsi və innovativ fəaliyyətinin qiymətləndirilməsi;
* Elektrotexnika sənayesinin inkişafı üzrə beynəlxalq təcrübə mövcuddur və onlardan bacarıqla yararlanmaq çox faydalı olar;
* Elektrotexnika sahəsində innovativ yanaşmalara xüsusi diqqət yetirmək və mövcud vəziyyəti və inkişaf meyllərini öyrənmək, problemləri müəyyən etmək və Azərbaycanda elektrotexnika sahəsinin inkişaf perspektivlərini müəyyən etmək.

**Tədqiqatın elmi yeniliyi**. Azərbaycanda müəssisələrinin rəqabətqabiliyyətliliyinin yüksəldilməsinin mövcud xüsusiyyətlərindən irəli gələrək, elektrotexnika sektorunun inkişafının prioritetlərinin müəyyələnləşdirilmə- sindən ibarətdir. Tədqiqatın elmi yeniliyinin elmentləri kimi aşağıdakıları göstərmək olar:

* Müəssisələrinin rəqabətqabiliyyətinin qiymətləndirilməsi ilə bağlı xarici və yerli ölkə alimlərinin elmi əsərlərinin tədqiqi əsasında araşdırılan problemə dair yeni nəzəri-metodoloji yanaşmalar işlənilməsi göstərilmişdir.
* Elektrotexniki məhsulların rəqabət mövqeyi qiymətləndirilmişdir;
* Müasir dövrdə elektrotexnika sektorunda rəqabətqabiliyyətlilik mövqelərinin qiymətləndirilməsi üzrə SPACE matrisi qurulmuşdur;
* Sənaye müəssisələrinə yerləşdirilən investisiyanın multiplikativ-akselerativ effektivliyi hesablanmışdır;
* Aşkarlanmış Müqayisəli Üstünlük (RCA) indeksi hesablanmışdır;
* Azərbaycanda elektrotexnika sahəsində fəaliyyət göstərən müəssisələrinin SWOT-təhlili giymətləndirilmişdir;
* Elektrotexnika sənaye məhsuları üzrə xarici ticarət şərti indeksi hesablanmışdır;
* Elektrotexnika müəssisələrinə investisiya qoyuluşu, elektrotexnika müəssisələrində muzdla işləyənlərin orta aylıq nominal əmək haqqın, elektrotexnika müəssisələrində muzdla işləyən işçilərin sayı ilə elektrotexnika məhsulu arasında olan əlaqələrin ekonometrik əlaqə qurulmuşdur;
* Azərbaycanda elektrotexnika müəssisələrinin inkişaf strategiyasının müəyyənləşdirilməsi istiqamətləri göstərilmişdir.

**Tədqiqatın nəzəri və praktiki əhəmiyyəti.** Dissertasiya işində əsaslandırılan nəzəri-metodiki müddəalar, təklif və tövsiyələr sənaye sahələrində, həmçinin elektrotexnika sahəsində innovasiyalı istehsal fəaliyyətinə, rəqabətqabiliyyətli elektrotexnika məhsulların istehsalı fəaliyyəti investisiya qoyuluşların sisteminin təkmilləşdirilməsi, investisiya qoyuluşların həcminin artırılması üzrə təklifləri tətbiq etməklə Azərbaycanın sənayesi qarşısında duran yeni vəzifələrin icrasını sürətləndirməyə imkan verəcək.

**Tədqiqatın nəticələrinin tətbiqi**. Dissertasiyanın əsas müddəa, nəticə və təklifləri 2018-2024-ci illərdə keçirilmiş beynəlxalq və ümumrespublika səviyyəli konfranslarda müzakirə olunmuşdur.

Tədqiqat dövründə dissertasiya işinin mövzusu Azərbaycan Texniki Universitetində aparılan elmi tədqiqat işlərinin ümumi istiqamətinə uyğun olmuşdur. Tədqiqatın əsas müddəa və nəticələri, əsaslandırılmış təkliflər elmi seminarlarda məruzə edilmişdir.

**Tədqiqatın nəticələri üzrə dərc olunmuş materiallar**. Dissertasiyanın əsas nəticələri və müddəaları Azərbaycanda və xarici ölkədə keçirilmiş 5 beynəlxalq konfransda məruzə edilmiş, dissertasi-yanın məzmunu üzrə 10 məqalə yerli və xarici elmi jurnallarda nəşr edilmişdir. Dissertasiya Azərbaycan Texniki Universitetinin “İqtisadiyyat və Statistika” kafedrasında yerinə yetirilmişdir.

**Dissertasiyanın quruluşu və həcmi**. Dissertasiya giriş, 3 fəsil, nəticə və təkliflər, ədəbiyyat siyahısı və 176 səhifə (41035 işarə) təşkil edir, giriş (1740 işarə), I fəsil 7723 işarə, II fəsil 17754 işarə, III fəsil 7341 işarə, nəticə (3514 işarə), istifadə edilmiş ədəbiyyat siyahısı (1721 işarə) ibarətdir. Dissertasiyaya 25 şəkil və 53 cədvəl daxildir.

# DİSSERTASİYA İŞİNİN STRUKTURU

**GİRİŞ**

# FƏSİL I. Sənaye müəssisələrinin rəqabət qabiliyyətinin formalaşdırılmasının nəzəri-metodoloji əsasları

1.1. Müəssisələrinin rəqabət qabiliyyətinin inkişafı nəzəriyyəsinin təkamülü

1.2. Rəqabət qabiliyyətinin yüksəldilməsi üzrə iqtisadi strategiyanın işlənməsinin metodoloji aspektləri

1.3. Elektrotexnika müəssisələrinin rəqabət qabiliyyətininsəviyyəsinin mövcud vəziyyətinin təhlili və qiymətləndirməsi

# FƏSİL II. Elektrotexnika müəssisələrinin rəqabət qabiliyyətinin səviyyəsinin mövcud vəziyyətinin təhlili və qiymətləndirməsi

2.1.Elektrotexnika müəssisələrinin texniki-texnoloji xarakteristikası və onların investisiya təminatının təhlili

2.2. Müəssisələrinin innovasiya fəaliyyətinin qiymətləndirilməsi

2.3. Elektrotexnika məhsulunun idxal və ixrac strukturunın təhlili tənzimlənməsinin mövcud sisteminin xarakteristikası

**FƏSİL III.** **Elektrotexnika müəssisələrinin strateji inkişaf strategiyasının işlənməsi**

3.1. Elektrotexnika müəssisələrinə investisiya qoyuluşu ilə elektrotexnika məhsulu arasında olan əlaqələrin modelləşdirilməsi

3.2. Azərbaycanda elektrotexnika müəssisələrinin inkişaf strategiyasının müəyyənləşdirilməsi.

**MÜDAFİƏYƏ TƏQDİM EDİLƏN ƏSAS MÜDDƏALAR**

1. **Müəssisələrinin rəqabət qabiliyyətinin inkişafı nəzəriyyəsinin təkamülünün müəyyən edilməsi (1, s. 152-161).**

Müşahidələr göstərir ki, müasir dövrümüzdə istər inkişaf etmiş, istərsədə inkişaf etməkdə olan ölkə olsun digər ölkələrlə müqayisədə rəqabət üstünlüyü yaratmaq bu ölkələrin iqtisadi inkişaf siyasətlərinin, strategiyalarının əsas hədəflərindən biri olaraq qalmaqdadır. Bu baxımdan rəqabət qabiliyyətliliyinin inkişafı ilə bağlı nəzəriyyəsinin təhlili, rəqabətin təkamülü ilə bağlı keçdiyi yola nəzər salmaq tədqiqat mövzusu baxımından da aktualdır.

Rəqabət mübarizəsi mühitində bazar iştirakçılarının uğurlar qazanmaq imkanları olduğu kimi, itirmək, hətta tamam müflis ol­maq təhlükəsi, riski də vardır. Ona görə də sahibkarlar və şirkətlər həmişə müxtəlif istehsal-xidmət məsələlərində bir-birini qabaqlamağa, texniki-iqtisadi göstəricilərini yax­şı­laşdırmağa, reklam təbliğatından daha dolğun sürətdə fay­dalanmağa çalışırlar.

Dünya iqtisadiyyatının təkamülü nəticəsində və müqayisəli və mütləq üstünlüklər nəzəriyyəsinin müddəalarını nəzərə alaraq P. Kruqman, M. Porter, və digər Qərb alimlər tərəfindən aparılmış tətdqiqatlar nəticəsində “Müqayisəli üstünlüklər” iqtisadi kateqoriyaya yeni baxışlar və nəzəriyyələr yaranmışdır. Belə ki, P.E.Samuelsona əsasən, ölkələrin üstünlükləri oların istehsal amilləri ilə təchiz edilməsində, istehsal texnologiyalarında, ölkələrin iqtisadi quruluşunun fərqliliyindən, kapitalın müxtəlif səviyyələrindən, ölkədəki siyasi şəraitdən irəli gələn faktorlardan formalaşır [[1]](#footnote-0). Iqtisadçı R.Dornbuş və S.Fişer görə, ölkələr müəyyən növ məhsulları digər ölkələrlə müqayisədə daha ucuz ixrac etdiyi halda formalaşır [[2]](#footnote-1).

**2. Elektrotexnika müəssisələrinin texniki-texnoloji xarakteristikası və onların investisiya təminatının təhlilin aparılması.** Elektrotexnika sənayesi Azərbaycanın maşınqayırma sənayesinin mühüm sahələrindən biridir. Sənayenin bu sahəsi güc transformatorları, az güclü səyyar elektrik stansiyaları, 100 və daha yuxarı kVt gücündə müxtəlif modelli elektrik mühərrikləri, 1-dən 250 kVt-a qədər gücündə motorlar, müxtəlif təyinatlar üçün elektrik və radio naqillər, kabellər və digər elektrik məhsulları istehsalı üzrə ixtisaslaşmış müəssisələrdən ibarətdir. Elektrotexnika sənayesi müəssisələri bazar iqtisadiyyatı şəraitində öz fəaliyyətlərini az-çox saxlamaları və yeni şəraitə uyğunlaşmaları ilə fərqlənirlər. Belə ki, bu sənayedə istehsal olunan bir-sıra məhsullar dünyanın 45 ölkəsində qəbul olunan Türkiyə Standartlar İnstitutun (FSE) sertifikatını almışdır.

AR Statistika Komitəsinin məlumatlarına əsasən, aşağıda qeyd olunan cədvəldə ölkənin elektrotexnika sahəsinin ümumi Sənaye istehsalının sahə strukturunda payı göstərilmişdir.

**Cədvəl 1. Sənaye istehsalının sahə strukturu, ümumi yekuna nisbətən müvafiq illərin faktiki qiymətləri əsasında, faizlə[[3]](#footnote-2)**

|  |  |  |  |  |  |  |
| --- | --- | --- | --- | --- | --- | --- |
| **Göstəricilər** | **2017** | **2018** | **2019** | **2020** | **2021** | **2022** |
| **Bütün sənaye** | **100.0** | **100.0** | **100.0** | **100.0** | **100.0** | **100.0** |
| **Emal sənayesi** | **24.4** | **21.9** | **25.1** | **31.8** | **28.8** | **21.0** |
| Kompüter, elektron və optik məhsulların istehsalı | 0.2 | 0.2 | 0.2 | 0.2 | 0.1 | 0.1 |
| Elektrik avadanlıqlarının istehsalı | 0.4 | 0.4 | 0.5 | 0.6 | 0.4 | 0.2 |

Cədvəl 4-dən göründüyü kimi elektrotexnika sənaye məhsulunun payı ümumi sənaye məhsulunun heç bir faizi həddində belə deyil.

Elektrotexnika sənaye müəssisələrinin istehsal etdikləri məhsullarının dəyərinin həcminin müəyyənləşdirilməsi də maraqlıdır.

**Cədvəl 2.** **Kompüter və digər elektron avadanlıqların istehsalı ilə məşğul olan müəssisələrin işinin əsas göstəriciləri**

|  |  |  |  |  |  |  |
| --- | --- | --- | --- | --- | --- | --- |
| **Göstəricilər** | **2017** | **2018** | **2019** | **2020** | **2021** | **2022** |
| Fəaliyyət göstərən müəssisələrin sayı - cəmi | 23 | 26 | 31 | 32 | 32 | 35 |
| dövlət | 8 | 8 | 9 | 9 | 7 | 7 |
| qeyri-dövlət | 15 | 18 | 22 | 23 | 25 | 28 |
| **Əsas məhsul növlərinin natura ifadəsində istehsalı** |
| Noutbuklar, ədəd | - | - | - | 9841 | 22272 | 21735 |
| Stolüstü kompüterlər, ədəd | - | - | 118 | 1025 | 4669 | 1717 |
| Ölçmə cihazları, ədəd | 263452 | 192382 | 250817 | 208377 | 234598 | 187663 |

**Cədvəl 3. Elektrik avadanlıqları istehsal edən müəssisələrin işinin əsas göstəriciləri**

|  |  |  |  |  |  |  |
| --- | --- | --- | --- | --- | --- | --- |
| **Göstəricilər** | **2017** | **2018** | **2019** | **2020** | **2021** | **2022** |
| Fəaliyyət göstərən müəssisələrin sayı - cəmi  | 48 | 54 | 61 | 63 | 69 | 80 |
| dövlət  | 5 | 5 | 4 | 4 | 4 | 4 |
| qeyri-dövlət | 43 | 49 | 57 | 59 | 65 | 76 |
| **Əsas məhsul növlərinin natura ifadəsində istehsalı** |
| Güc transformatorları, ədəd | 1259 | 1443 | 3258 | 1663 | 887 | 606 |
| Digər elektrik naqilləri, ton | 5093 | 3733.2 | 3232.4 | 5662.6 | 8831.3 | 10410.5 |
| Məişət soyuducuları və dondurucuları, ədəd | 2094 | 1520 | 1473 | 670 | 3066 | 1918 |

Ölkədə elektrotexnika sənayesinin özəl formada inkişafını təmin edən elektrotexnika sənaye müəssisələri kimi “Gök-Nur Bakı LTD”, “ATEF şirkətlər qrupu”, “Azərkabel”, ASC “[Elektroterm MMC](http://www.electro-is.az/Execute/?ToDo=uzvteskilat&wind=2&idteskilat=54)”, “Star LTD” MMC , “Nexus” MMC (Ultra Computers) , və başqalarını sadalamaq olar. Dissertasiya işimdə əsas tədqiqat obyekti kimi “Baku Cable Goknur” MMC seçilib

Müxtəlif ölçü və voltajlda kabelləri istehsal edən “Baku Cable Goknur” MMC Azərbaycan Respublikasının elektrotexnika məhsullarının istehsalçısıdır. 2003-cü ildə təsis olunmuş “Baku Cable Goknur” MMC elektrotexnika sahəsində fəalliyyət göstərən iri şirkətlərindəndir. “Baku Cable Goknur LTD” şirkəti 2003-cü ildə yaradılmışdır. MMC dünya standartlarına cavab verən müxtəlif çeşiddə və hər ölçüdə izolə olunmuş montaj kabelləri, elastik kabelləri, çoxdamarlı, elastik mis ötürücülü kabellər, odadavamlı halogensiz kabellər, alçaq gərginlikli kabellər istehsal edir.

STP Global Cable Sumqayıt Kimya Sənaye Parkının rezidenti 2009-cu ildən fəaliyyət göstərən, regionda 25000-dən artıq çeşiddə kabellər istehsal edən böyük müəssisələrdən biridir. STP-nin Kabel zavodu [elektrotexnıkı çubuqlar](https://www.stp.az/elektrotexniki-cubuqlar), [alçaq və yüksək gərgınlıklı güc kabellərı](https://www.stp.az/alcaq-gerginlikli-guc-kabelleri), [halogensız quraşdırma naqıllərı](https://www.stp.az/halogensiz-qurasdirma-naqilleri), ə[laqələndırıcı naqıllər və şnurlar](https://www.stp.az/elaqelendirici-birlesdirici-naqiller-ve-snurlar), telekommunikasiya kabelləri, gərginlikli kabeller, rezin izolyasiyalı elastik güc kabelləri, [izolyasıyasız və ızolyasıya olunmuş hava elektrık verılış xətlərı](https://www.stp.az/izolyasiyasiz-hava-elektrik-verilis-xetleri), [sarğı quraşdırma naqıllərı](https://www.stp.az/sargi-qurasdirma-naqilleri) kımı məhsullar ıstehsal olunur.

Maykl Porterin təklif etdiyi hər bir rəqabət qüvvələrinin təhlükə səviyyələrini qiymətləndirmək üçün “Baku Cable Goknur” MMC və “STP Global Cable” LTD seçılmişdirlər. Ekspert rəyləri əsasında aparılan təhlilinin nəticələri ümumiləşdirilərək təsviri göstərilmiş və hazırlanmış təkliflər təqdim olunmuşdr:

 **Şəkil 1. İki muəssisənin rəqabətqabiliyyətliyinin təhlili**

Nəticə olaraq, hər iki müəssisənin təhlili göstərir ki, ölkədə elektrotexnika sənayesinin əsas xarakterik xüsusiyyətlərində biri bu sahənin üfüqi inteqrasiyası olmasıdır. Bu o deməkdir ki, bir tərəfdən təchizatçıların və digər tərəfdən iri istehlakçıların təsiri elektrotexnika sənayesinə çox güclüdür. Porterin beş qüvvəsi təhlili onu göstərir ki, qeyd olunan qüvvələr elektrotexnika sənayesində yüksək rəqabətə gətir çıxardır və nəticə olaraq, bu qüvvələr sənayenin inkişaf strategiyasını təyin edir.

“Baku Cable Goknur” MMC-si üzrə aparılan SPACE matrisin nəticəsi alınmış və grafikdə özünü əks etmişdir. Apardığım təhlilin nəticəsi onu görsətdi ki, “Baku Cable Goknur LTD”-un mövcud strategiya pozisiyası aqressivdir. müəssisənin maliyyə gücü (financial strength - FS) üçün alınan xal 5,1.

**Şəkil 2. SPACE matrisi modelin nəticələri**

İstiqamət vektoru koordinatları Şəkil 4-də göstərildiyi kimi, “Baku Cable Goknur LTD”-nin uğurla qəbul edilmiş aqressiv strategiyası vardır, bununla yanaşı, təşkilat seçdiyi sənaye seqmentinə yaxşı köklənmişdir. Bu pozisiya şirkətin maliyyə gücü ilə rəqabət üstünlüyünu qoruya bilməsini nümayiş etdirir. Rəqabət üstünlüyünü bacarıqlı marketinqin, artan bazar payın, strateji idarəetmənin və sağlam maliyyə vəziyyətin sayəsində qazanmışdır. Təhlilin ümumi nəticələri, onu deməyə əsas verir ki, təşkilat “Bakı Göknur” MMC rəqabətqabiliyyətinin yüksədilməsi istiqamətində diversifikasiya, xərclərdə liderlik strategiyalarını seçilməsi məqsədəuyğun olar.

Dissertasiya işində “STP Global Cable” MMC şirkətin ən sərfəli və effektiv strateji mövqeyi müəyyən etmək üçün SPACE matrisi istifadə olunur. Apardığım təhlilin nəticəsi onu görsətdi ki, “STP Global Cable” MMC”-nin mövcud strategiya pozisiyası, eyni “Baku Cable Goknur” MMC kimi aqressivdir. Təhlil nəticələri onu deməyə əsas verir ki, “STP Global Cable” MMC” sağlam maliyyə vəziyyətinə malik olub, bu vəsaitləri tədqiqat və inkişaf proqramlarına yatırmaqla bazarda böyük bir seqmenti götürərək, bu sahədə liderliyi qazana bilər.



**Şəkil 3. “STP Global Cable MMC-nin strategiyasının vektoru.**

Şəkildən gördüyümuz kimi, vektor koordinatları “STP Global Cable” MMC üçün aqressiv strategiyasına uyğundur. Rəqabət üstünlüyünü bacarıqlı marketinqin, artan bazar payın, strateji idarəetmənin və sağlam maliyyə vəziyyətin sayəsində qazanmışdır. Təhlilin ümumi nəticələri, onu deməyə əsas verir ki, təşkilat rəqabətqabiliyyətinin yüksədilməsi istiqamətində xərclərdə liderlik və şaquli inteqrasiya strategiyalarını seçilməsi məqsədəuyğun olar.

 Ümumiyyətlə, beynəlxalq aləmdə istənilən sahənin gələcək inkişafını müəyyən etmək üçün ilk növbədə həyata keçirilən addımlardan biri də həmin sahə üzrə SWOT (Strengths-güclü, Weaknesses-zəif, Opportunities-imkan, Threats-təhlükə) təhlilin aparılmasıdır.

**Cədvəl 4. Elektrotexnika müəssisələrinin SWOT təhlili**.

|  |
| --- |
| **AMİLLƏR** |
| **DAXİLİ AMİLLƏRİN GÜCLÜ**  | **DAXİLİ AMİLLƏRİN ZƏİF TƏRƏFLƏRİ** |
| * Elektrotexnika sahəsinin inkişafında ölkədə ənənələrin olması
* İnnovasiyaların dəstəklənməsi
* Yüksək əmək potensialı
* İnkişaf etmiş infrastruktur.
* Xammal bazasının mövcudluğu
* (əmək qabiliyyətli və ixtisaslı işçi qüvvəsinin mövcudluğu
* Əlverişli coğrafi mövqe
* İşci qüvvəsində texniki bacarıqların tez formalaşdırılması.
* Böyük Elmi potensialın mövcudluğu
 | * Maliyyə vəsaitlərinin çatışmazlığı
* Mövcud elektrotexnika məhsulların və əsas fondların təzə olmaması
* Xidmətin bu sahədə aşağı səviyyəsi olması (marketinq, satış və s.)
* İnnovasiya fəaliyyətinin zəifliyi
* Elektrotexnika məhsulların keyfiyyətinin beynəlxalq standartlara uyğun qəlməməsi
* İdxaldan asılılıq
* Təhsilinin muasir tələblərə cavab verməməsi
* Orta məhsul keyfiyyəti.
* İstehsal olunan məhsulların dar çeşidi
* Zəif rəqabət mühiti
* kapital cəlb etməkdə problemlərin movcud olması
* Elmi xərclərin məhdudluğu
* Müəlliflik hüquqlarının zəif inkişaf etməsi
 |
| **XARİCİ AMİLLƏRİN İMKANLARI** | **XARİCİ AMİLLƏRİN TƏHLÜKƏLƏRİ** |
| * Qanunvericiliyin təkmilləşdirilməsi
* Sahibkarların və investorların marağın artması
* İnnovativ yüksək texnologiyalı klasterlərin yaradılması
* elmi-texniki tərəqqi nailiyyətlərdən istifadəsi
* Elektrotexnika məhsullarından müştəri məmnuniyyətinin artırılması
* Elektrotexnika sənayeyə dövlətin dəstəyi.
* Elektrotexnika məhsulların istehsalının çeşidinin genişləndirilməsi
* innovasiya fəaliyyətinin mullaşdırılması
* Elektrotexnika məhsulların keyfiyyətinin yaxşılaşdırılması və beynəlxalq standartlara uyğun olması
* ixtisaslı kadrların hazırlanması və işçilərinin ixtisasının artırılmassisteminin inkişafı.
* Xarici qabaqçıl elektotexnika müəssisələri ilə iqtisadi əməkdaşlıq
 | * Kadr çatışmazlığı və ixtisaslı kadrların xaricə axını.
* İdxal olunan analoji xarici elektrotexnikaməhsulların rəqabətqabliyyətliliyinin güclü olması
* qabaqcıl inkişaf etmiş ölkələrin valuta məzənnəsindən asılılıq
* İqtisadi böhran
* qlobal elektrotexnika bazarında rəqabətin güclənməsi
* İstehsal olunan milli məhsullara tələbatın azalması.
* İdxal olunan xammalın və komponentlərin təchizatçılar tərəfindən qiymətinin artırılması
* müştərilərin ehtiyacları, tez dəyişən zövqlərin və yeni tələblərin məyyən edilə bilməməsi.
* İnnovativ inkişafdan geri qalma.
* ətraf mühitin gorunması ilə əlaqədər standartların sərtləşdirilməsi,
 |

GZİT-matrisdən alınan nəticələr göstərir ki, elektrotexnika sənayesinin zəif tərəflərinə kadr çatışmazlığı və ixtisaslı kadrların xaricə axını, iqtisadi böhran, qlobal elektrotexnika bazarında rəqabətin güclənməsi, idxal olunan xammalın və komponentlərin təchizatçılar tərəfindən qiymətinin artırılması, innovativ inkişafdan geri qalma, İstehsal olunan milli məhsullara tələbatın azalması kimi təhlükələr yüksək təsir göstərir.

**5. Sənaye sahələrində yerlərşdirilən investisiyaların mültipikativ effektivliyini hesablanması.** Elektronika sənayesinə yerlərşdirilən investisiyaların mültipikativ effektivliyini hesablamaq üçün ilk növbədə investisiya funksiyasını qurmaq lazımıdr.

Qeyd edək ki, (2.1.5) dusturunu istifadə edərək sənayedə əsas kapitala yönəldilən investisiyalar və ümumi sənayedə istehsal olunan məhsulun həcmi arasında əlaqəni qurmaq üçün model aşağıdakı kimi verilmişdir:

**Şəkil 4. Sənaye məhsulun həcminin sənayeyə yönəldilən investisiyalardan asılığı**

Aldığımız regressiya tənliyinin nəticələri onu göstərir ki, multiplikator 3,36-a bərabərdir. Bu o deməkdir ki, Azərbaycanda sənayedə əsas kapitala yönəldilən investisiyanın hər bir manatı sənayedə istehsal olunan məhsulun həcmini 3,36 manat vahid artacaqdır. Yəni, investisiyanın hər 1 manat artımından proqnozlaşdırılan ÜDM artımının həcmi 3,36 manat artacaqdır.

Keynsin nəzəriyyəsinə görə mövcud ÜDM nə qədər artarsa, yığım hissəsi digər bərabər şərtlərlə artacaqdır. Uzunmüddətli perspektivdə yığılmış sərvətlərinin  investisiyalara bərabərdir, yəni ÜDM-in artması investisiyaların artmasına təsir göstərir. İnvestisiyaların ÜDM-dən asılılıq funksiyasını quraq və reqressiya tənliyi hesablayaq:

**Şəkil 5. sənayeyə yönəldilən investisiyaların sənaye məhsulun həcmindən asılığı**

Aldığımız regressiya tənliyinin nəticələri onu göstərir ki, akselerator 0,13-a bərabərdir. Bu o deməkdir ki, Azərbaycanda sənayedə istehsal olunan məhsulun həcmini hər bir manat artıqca sənayedə əsas kapitala yönəldilən investisiyalarında həcmi 0,13 manat artacaqdır.

 Fikrimcə bu amil elektrotexnika müəssisələrinin investisiya təminatının yaxşlaşdırılması baxımından da istifadə etsək onda bu elektrotexnika müəssisələrinin həm texniki-texnoloji xarakteristikasının yaxşılaşmasına həm də məhsul həcminin artmasına xidmət edəcəkdir.

 6. **Azərbaycanda elektrotexnika müəssisələrinin innovasiya fəaliyyətinin qiymətləndirilməsi.** İstər elektrotexnika və istərsə də ölkədə sənaye müəssisələrinin innovasiya fəaliyyətini araşdırmaq üçün ilk növbədə yenilik səviyyəsinə görə innovasiya məhsulunun həcmini nəzərdən keçirmək əhəmiyyətlidir.

**Cədvəl 5. Sənayedə yenilik səviyyəsinə görə innovasiya məhsulunun həcmi (min manat)**

|  |  |
| --- | --- |
|   | **Əhəmiyyətli dəyişikliklərə məruz qalmış və ya yeni tətbiq olmuş məhsul** |
| **2017** | **2018** | **2019** | **2020** | **2021** |
| **Bütün sənaye** | **14676.7** | **28952.2** | **21698.1** | **11759.7** | **60977.2** |
| **Emal sənayesi** | **14676.7** | **28736.9** | **19202.4** | **9344.2** | **58133.8** |
| Kompüter və digər elektron avadanlıqların istehsalı | 9990.3 | 19937.9 | 6073.2 | 4742.0 | 1239.4 |
| Elektrik avadanlıqlarının istehsalı | - | - | - | - | - |

İstər ölkəmizdə, istərsə də digər ölkələrdə müəssisələrin innovasiya fəaliyyətinin nəticəsi əsasən elmtutumlu məhsullar hazırlanmasında və praktiki olaraq həmin məhsulların alınması baxımından istehlakçıların artmasında öz əksini tapır. Qeyd edilən amilləri isə ölkəmizdə istehsal olunan məhsulların nə çeşidində, nə də elmtutumlu olmasında özünü göstərə bilmir. Deməli ölkəmizdə fəaliyyət göstərən müəssisələrin innovasiya fəaliyyətində problemlər mövcuddur.

1. **Elektrotexnika sənaye məhsuları üzrə xarici ticarət şərti indeksinin hesablanması.** Ölkənin ixracının və idxalının artma və ya azalma səbəblərini öyrənmək üçün ixracın əmtəə strukturuna baxaq. Yəni ölkənin elektrotexnika sənaye məhsulunun ixrac əmtəə strukturuna baxaq.

**Cədvəl 6. elektrotexnika məhsulunun ixrac əmtəə strukturu**

|  |  |  |  |  |
| --- | --- | --- | --- | --- |
| **Mal qrupları** | **2018** | **2019** | **2020** | **2021** |
| **Cəmi****min ABŞ dolları** | **19,489,068** | **19,635,202.8** | **13,732,637.3** | **22,206,671.1** |
| Nüvə reaktorları, qazanlar, avadanlıqlar və mexaniki qurğular, onların hissələri | 42,998.6 | 43,921.6 | 49,752.5 | 36,786.3 |
| Elektrik maşınları və avadanlıqları, aparatlar, onların hissələri | 21,596.0 | 33,804.0 | 17,423.6 | 18,749.4 |

Elektrotexnika sənayesinin analoji məhsulları üzrə idxalının əmtəə strukturuna nəzər salaq görərik ki, elektrotexnika sənaye məhsullarının idxalda xüsusi çəkisi ixracla müayisədə daha çoxdur.

**Cədvəl 7. Ölkənin elektrotexnika sənaye məhsulunun idxal əmtəə strukturu, min ABŞ dolları**

|  |  |  |  |  |
| --- | --- | --- | --- | --- |
| **Mal qrupları** | **2018** | **2019** | **2020** | **2021** |
| **Cəmi** | **11,465,914** | **13,667,475** | **10,732,038.8** | **11,705,786.7** |
| Nüvə reaktorları, qazanlar, avadanlıqlar və mexaniki qurğular, onların hissələri | 1,808,245 | 1,637,134 | 1,567,478.3 | 1,763,638.3 |
| Elektrik maşınları və avadanlıqları, aparatlar, onların hissələri | 780,762.1 | 1,023,891 | 969,194.7 | 985,465.9 |

Bu fərq özünü, ilk növbədə, idxal olunan elektrotexnika sənaye məhsullarının həcmində özünü göstərir. Yəni 2014-2021-ci illərdə idxal olunan əksər sənaye məhsulunun xüsusi çəkisində artım müşahidə olunur. Hesab edirik ki, elektrotexnika sənaye məhsullarının idxalının artımı ona olan daxil tələbdən irəli gəlir.

Eyni zamanda ixrac olunan məhsulların çeşidinə baxıdıqda isə ixracın strukturunda maye nasosları və elektirik enerjisi ilə bağlı statistik məlumatlar əldə etmək mümkündür. Yəni ixrac olunan elektrotexnika sənaye məhsullarının çeşidi olduqca məhduddur. Elektrotexnika sənaye məhsullarının idxalı üzrə ikinci mühüm fərq isə onların çeşidi ilə bağlıdır. Yəni idxalın strukturunda olan məhsulların çeşidi daha genişdir.

İşdə ölkədə ixrac olunan məhsulların aşkar müqayisəli üstünlükləri hesablanmışdır.

**Cədvəl 8. Ölkədə ixrac olunan məhsulların RCA-in hesablanması**

|  |  |  |  |  |  |
| --- | --- | --- | --- | --- | --- |
| **məhsulun növü** | **RCA 2018** | **RCA2019** | **RCA2020** | **RCA2021** | **RCA2022** |
| Mineral yanacaqlar, mineral yağlar və onların distillə edilməsi məhsulları; bitumlu maddələr; mineral resurslar | 7.084 | 8.285 | 9.485 | 7.657 | 5.681 |
| Plastik və onlardan məmulatlar | 0.179 | 0.274 | 0.343 | 0.546 | 0.304 |
| Yeməli tərəvəzlər və müəyyən köklər və kök yumruları | 3.209 | 3.156 | 4.226 | 2.635 | 1.691 |
| Alüminium və ondan məmulatlar | 0.577 | 0.693 | 0.872 | 0.785 | 0.499 |
| Pambıq | 1.778 | 2.694 | 4.213 | 4.334 | 2.172 |
| Elektrik maşın və avadanlıqları və onların hissələri; səs yazıcıları və reproduktorları, televiziya | 0.008 | 0.012 | 0.008 | 0.006 | 0.007 |
| Mis və ondan məmulatlar | 0.208 | 0.154 | 0.203 | 0.239 | 0.099 |

Hesablamaların nəticələrindən göründüyü kimi, ixrac olunan məhsulların arasında pomidor, kartof, kələm, digər tərəvəzlər və pambiq üçün Balassa indeksi 1-dən çox olmuşdur. Başqa sözlə desək, neft və kənd təsərrüfatı sahələrinin yerli istehsal olunan məhsulları dünya bazarlarında tanınır və rəqabətə davamlıdır. Eyni zamanda, duz, kükürd, daş, ağac və ağacdan məmulatlar, mis və misdən istehsal olunan məhsullar, o cümlədən elektrik maşın və avadanlıqları və onların hissələri, və digər yerli məhsullar Balassa indeksi 1-dən az olmuşdur. Bu isə onu onu deməyə əsas verir ki, sadalanan məhsullar aşkar müqayisəli üstünlüklərə malik deyillər.

Beynəlxalq aləmdə hər hansı bir ölkə daxilində hər hansı bir məhsulu istehsal etmək üçün həyata keçirdiyi addımlardan biri də ticarət şərti indeksi ilə hsablamaların aparılmasıdır. Elektrotexnika sənaye məhsuları üzrə ticarət şərti indeksini hesablamaq üçün ölkənin 2010-2021-cı illər üzrə ixracda elektronika sənayesini əhatə edən üç mal qrupu, idaxl olunan etdiyi 14 mal qrupu əsasında təhlillər edilmişdir. Təhlilin nəticələri ölkə­nin elektrotexnika sənaye məhsularının ticarətlə bağlı bir sıra maraqlı fikirlər söyləməyə əsas verir

**Cədvəl 9. Elektrotexnika sənaye məhsuları üzrə xarici ticarət şərti indeksinin (Lasperesə görə) dinamikası**

|  |  |  |  |
| --- | --- | --- | --- |
| **İllər** | **İxrac qiymətləri indeksi** | **İdxal qiymətləri indeksi** | **Xarici ticarət şərti** |
| **2011** | 1.60 | 1.45 | 1.10 |
| **2012** | 1.05 | 1.08 | 0.97 |
| **2013** | 1.13 | 1.85 | 0.61 |
| **2014** | 1.14 | 1.53 | 0.75 |
| **2015** | 0.65 | 1.28 | 0.51 |
| **2016** | 1.00 | 3.05 | 0.33 |
| **2017** | 0.67 | 11.62 | 0.06 |
| **2018** | 0.95 | 7.50 | 0.13 |
| **2019** | 1.11 | 1.73 | 0.64 |
| **2020** | 0.99 | 4.90 | 0.20 |
| **2021** | 1.06 | 4.60 | 0.23 |

\* DSK-nın məlumatları əsasında müəllifin hesablanmalırı təşkil edir.

Ticarət şərti indeksi ilə əlaqədar apardığımız tədqiqatlar göstərir ki,ölkənin ticarər şərti indeksi tədqiq olunan illərdə ixdalçı ölkənlərin xeyrinə dəyişmişdir. Təhlil göstərir ki, Azərbaycana idxal olunan məhsullar ucuz başa gəlir. 2017-2021ci ildə isə idxal qiymətləri indeksinin qalxması, onu deməyə əsas verir ki, ölkədə idxal olunan məhsullara, əsasən elektrotexnika məhsullarına cox böyük təlabat var.

**8. Elektrotexnika müəssisələrinə investisiya qoyuluşu ilə elektrotexnika məhsulu arasında və elektrotexnika sənaye sahələrində çalışan işçilərin sayı arsında əlaqə olan əlaqələrin modelləşdirilməsi.**

 Elektrik və elektrotexnika avadanlıqlarının istehsalının həcminin elektrik və elektrotexnika avadanlıqlarının istehsalına yönəldilmiş investisiyalardan statistik asılılığını öyrənmək üçün xətti reqressiya tənliyinə baxaq.

*y=a0+a1x1+a2x2+a3x3*

burada, *y* – Elektrik və elektrotexnika avadanlıqlarının istehsalının həcmini (milyon manatla), *x1* – elektrotexnika sahəsinə yönəldilmiş investisiyalardır (milyon manatla), *x2* – elektrotexnika sənayesində muzdla işləyən işçilərin sayı (min nəfər), *x3* – elektrotexnika sənayesində muzdla işləyənlərin orta aylıq nominal əmək haqqı (manat).

 **Cədvəl 10. Elektrotexnika sənaye məhsullarının həcmi ilə elektrotexnika sənayesində əsas kapitala yönəldilən investisiyalar və elektrotexnika sənaye sahələrində çalışan işçilərin sayı arsında əlaqə (EVIEWS programmı)**

|  |  |  |
| --- | --- | --- |
| Dependent Variable: MEHSUL |  |  |
| Method: ARMA Maximum Likelihood (OPG - BHHH) |  |
| Date: 06/10/24 Time: 15:19 |  |  |
| Sample: 2005 2022 |  |  |
| Included observations: 18 |  |  |
| Convergence achieved after 11 iterations |  |
| Coefficient covariance computed using outer product of gradients |
| Variable | Coefficient | Std. Error | t-Statistic | Prob.   |
| C | -37.33633 | 21.14053 | -1.766102 | 0.1078 |
| ISCI | 21.26655 | 4.054355 | 5.245359 | 0.0004 |
| INVEST | 1.403373 | 0.366835 | 3.825622 | 0.0033 |
| EMEKHAQQI | 1.126197 | 0.146124 | 7.707123 | 0.0000 |
| @TREND | 59.59726 | 5.509987 | 10.81623 | 0.0000 |
| DUMMY2014 | 123.7961 | 8.895957 | 13.91600 | 0.0000 |
| AR(1) | -0.665045 | 0.213435 | -3.115912 | 0.0109 |
| SIGMASQ | 322.6986 | 250.0544 | 1.290514 | 0.2259 |
| R-squared | 0.965090 |     Mean dependent var | 188.1000 |
| Adjusted R-squared | 0.940653 |     S.D. dependent var | 98.93185 |
| S.E. of regression | 24.10099 |     Akaike info criterion | 9.535924 |
| Sum squared resid | 5808.575 |     Schwarz criterion | 9.931645 |
| Log likelihood | -77.82332 |     Hannan-Quinn criter. | 9.590489 |
| F-statistic | 39.49312 |     Durbin-Watson stat | 2.239202 |
| Prob(F-statistic) | 0.000002 |  |  |  |

Cədvəldəki məlumatlardan yönəldilmiş investisiyalar arasında və elektrotexnika sənayesində çalışan işçilərin sayı xətti əlaqəsi

y=1.403x1 + 21.266x2 + 1.126x3 – 37.33 kimi alınacaqdır.

Apardığımız təhlillərin sonunda nəticələr alınmışdır:

Elektrotexnika sahəsininə yönəldilən investisiyaların 1 vahid artması elektrotexnika sahəsində istehsal olunan məhsulun həcmi təxminən 1,4 vahid artırır.

Elektrotexnika sahəsininə elektrotexnika müəssisələrində muzdla işləyən işçilərin sayı 1 vahid artması elektrotexnika sahəsində istehsal olunan məhsulun həcmi təxminən 21,26 vahid artırır.

Elektrotexnika müəssisələrində muzdla işləyənlərin orta aylıq nominal əmək haqqı 1 vahid artması elektrotexnika sahəsində istehsal olunan məhsulun həcmi təxminən 1,126 vahid artırır.

**11. Azərbaycanda elektrotexnika sənayesinin mövcud vəziyyətinin və inkişaf strategiyasının müəyyənləşdirilməsi.**

Azərbaycanda elektrotexnika müəssisələrinin inkişafı, istehsal həcminin artırılması, satış bazarının genişləndirməsi və yeni hədəf seqmentlərinin seçilməsi baxımından inkişaf strategiyası müəyyənləşdirilməlidir. İnkişaf strategiyasında aşağıdakılar yerinə yetirilməlidir:

 **Cədvəl 10. Elektrotexnika sənayesinin inkişaf strategiyasının müəyyənləşdirilməsi.**

|  |  |  |
| --- | --- | --- |
| **(1-ci istiqamət) sənaye müəssisələri üçün zəruri olan infrastrukturun inkişafı** | elektrotexnika müəssisələri üçün ixtisaslı kadrların hazırlanması sisteminin inkişafı | * bu sahədə işçilərinin, mühəndis və idarə heyətin müasir ixtisasartırma və yenidən hazırlanma sisteminin yaradılması;
* ali və orta peşə təhsil sisteminin inkişafı.
 |
| elmi-tədqiqat mərkəzləri şəbəkəsinin yaradılması | * Elmi-tədqiqat mərkəzlərinin yaradılması və inkişafı
* azad ticarət zonalarının yaradılması
 |
| Dövlət xidmətlərinin keyfiyyətinin yaxşılaşdırılması | * ixrac prosedurlarının sadələşdirilməsi;
* biznes mühitinin yaxşılaşdırılması sahəsində qanunvericilik bazasının təkmilləşdirilməsi
* yerli elektrotexnika məhsulların xarici standartlara və tələblərə cavaba verməsində dəstək;
* xarici bazarlarda milli elektronika məhsulların təşviqinə dəstək.
 |
| **(2-ci istiqamət) elektrotexnika bazarı iştirakçılarının iqtisadi stimullaşdırılması.** | biznes mühitinin yaxşılaşdırılması sahəsindəinvestisiya cəlbediciliyin artırılması | * vençur ekosisteminin formalaşdırılması
* vençur fəaliyyətini təmin edən infrastrukturun yaradılması
 |
| Ticarətin tənzimlənməsi | * Gömrük tənzimlənməsi
* Xərclərin subsidiyalaşdırılması
* yerli istehsalı olan məhsulların istehlakçılarına güzəştli kreditin təklif edilməsi
* vergi güzəştləri tətbiqi
* milli şirkətlərin iri layihələrdə iştirakını təmin edən dövlət müqavilələrin sığortası.
 |
| Texniki tənzimləmə | * texniki standartların qəbul edilməsi
* kütləvi istehsal məhsulların Azərbaycan bazarına girişini məhdudlaşdıran tələblər və standartlar qəbul etmək.
 |
| İnformasiya stimullaşdırılması | * dövlət büdcəsindən ödənilən sosial reklam
* elektrotexnika sənayesinin nailiyyətlərinin haqqında çıxışlar, nəşrlər, açiq və qapalı təbliğatı
* dövlət məmurları tərəfindən yerli məhsulların istifadəsi
 |
| Elmi və mühəndislik sahəsində əqli mülkiyyətin qorunması. | * Azərbaycan ərazisində əqli mülkiyyətin qorunması;
* xaricdə yerli müəssisələrin və vətəndaşların əqli mülkiyyətinin qorunması;
* Azərbaycan ərazisində yerli müəssisələrin və vətəndaşların öz ixtiraları üçün patentlərin alınmasına dəstək;
* Xarici ölkələrdə yerli müəssisələrin və vətəndaşların öz ixtiraları üçün patentlərin alınmasına dəstək.
 |
| Kooperasiya və əməkdaşlığın inkişaf | * Sahələrrarası əməkdaşlıq
* beynəlxalq əməkdaşlıq
* klasterlərin formalaşdırılması
* İstehsalçıları Assosiasiyasının yaradılması
 |

Dissertasiyanın “Nəticə” bölməsində əldə etdiyimiz nəticələr və irəli sürdüyümüz təklifləri aşağıdakı kimi ümumiləşdirmək olar:

1. Elektrotexnika sənayesinin inkişafı ilə bağlı beynəlxalq təcürbədən gördüyümüz digər xarakterik xüsusiyyətləri aşağıdakı göstərilmişdir:
	* əvvəla elektrotexnika sənayesi iqtisadiyyatın hər hansı digər sənaye sahəsindən daha çox əlavə dəyər yaratmaq imkanına malikdir ki, bunu da inkişaf etmiş ölkələrin təcürbəsindən görürük;
	* elektrotexnika sənayesi məhsullarının nəzarətedici funksiyalara malik olmasıdır ki, bu da idarəetmə baxımından onun əhəmiyyətini artırır;
	* əksər iqtisadi sahələrin və eləcədə dövlət qurumlarının fəaliyyətinin səmərəli təşkili üçün elektronika nailiyyətlərindən istifadə etmənin zəruri hala gəlməsi, başqa sözlə desək, neft, aviasiya, maşınqayırma, kimya və digər sənayesi sahələrində elektrotexnika məhsullarına olan tələb artır,
	* son on ildə qlobal üdm-nin artımında elektronika sənayesinin xüsusi çəkisinin artması;
	* qeyd edilənlərin nəticəsidir ki, dünyanın bir çox ölkəsində sənayeyə yerləşdirilən ümumi investisiyanın 30%-ni elektrotexnika təşkil edir.
2. Elektrotexnika sənayesi Azərbaycanın maşınqayırma sənayesinin mühüm sahələrindən biridir. Sənayenin bu sahəsi güc transformatorları, azgüclü səyyar elektrik stansiyaları, 100 və daha yuxarı kVt gücündə müxtəlif modelli elektrik mühərrikləri, 1-dən 250 kVt-a qədər gücündə motorlar, müxtəlif təyinatlar üçün elektrik və radio naqillər, kabellər və digər elektrik məhsulları istehsalı üzrə ixtisaslaşmış müəssisələrdən ibarətdir.
3. Təhlillər göstərir ki, 2022-ci ildə kompüter, elektron və optik məhsulların istehsalı 50.8 milyon manat və ya ümumi sənaye məhsulunun 0,1%-ni, elektrik avadanlıqlarının istehsalı 186.9 milyon manat və ya ümumi sənaye məhsulunun 0,2%-ni təşkil edib. Digər tərəfdən elektrotexnika sənaye müəssisələrinin məhsullarının dəyəri son on ildə ÜDM-da xüsusi çəkisinə baxdıqda isə 0,1%-dən artıq deyildir ki, məhz bu amil sübut edir ki, elektrotexnika sənayesinin texniki-texnoloji xarakteristikasını inkişaf etdirmək üçün ciddi investisiya qoyuluşlarına ehtiyac duyulur.
4. Maykl Porterin təklif etdiyi hər bir rəqabət qüvvələrinin təhlükə səviyyələrini qiymətləndirmək üçün Porter modelinin “Bakı Göknur Cable” MMC və “STP Global Cable” MMC müəssisələrin üzərində sınaqdan keçirilib. Nəticə olaraq, hər iki müəssisənin təhlili göstərir ki, ölkədə elektrotexnika sənayesinin əsas xarakterik xüsusiyyətlərində biri bu sahənin üfüqi inteqrasiyası olmasıdır. Bu o deməkdir ki, bir tərəfdən təchizatçıların və digər tərəfdən iri istehlakçıların təsiri elektrotexnika sənayesinə çox güclüdür.
5. Dissertasiya işində “Baku Cable Goknur LTD” və “STP Global Cable” MMC şirkətlərin ən sərfəli və effektiv strateji mövqeyi müəyyən etmək üçün SPACE matrisi istifadə olunur. Təhlilin ümumi nəticələri, onu deməyə əsas verir ki, təşkilat “Bakı Göknur” MMC rəqabətqabiliyyətinin yüksədilməsi istiqamətində diversifikasiya, xərclərdə liderlik strategiyalarını seçilməsi məqsədəuyğun olar, “STP Global Cable” MMC isə xərclərdə liderlik və şaquli inteqrasiya strategiyalarını seçilməsi məqsədəuyğun olar.
6. GZİT-matrisdən alınan nəticələr göstərir ki, elektrotexnika sənayesinin güclü tərəfləri ölkədə ənənələrin olması, innovasiyaların dəstəklənməsi, yüksək əmək potensialı, inkişaf etmiş infrastruktur, xammal bazasının mövcudluğu, əmək qabiliyyətli və ixtisaslı işçi qüvvəsinin mövcudluğu, əlverişli coğrafi mövqe, işci qüvvəsində texniki bacarıqların tez formalaşdırılması, böyük elmi potensialın mövcudluğudur. GZİT-matrisdən alınan nəticələr göstərir ki, elektrotexnika sənayesinin zəif tərəflərinə kadr çatışmazlığı və ixtisaslı kadrların xaricə axını, iqtisadi böhran, qlobal elektrotexnika bazarında rəqabətin güclənməsi, innovasiya fəaliyyətinin zəifliyi kimi təhlükələr yüksək təsir göstərir.
7. Aldığımız regressiya tənliyinin nəticələri onu göstərir ki, multiplikator 3,36-a bərabərdir. Bu o deməkdir ki, Azərbaycanda sənayedə əsas kapitala yönəldilən investisiyanın hər bir manatı sənayedə istehsal olunan məhsulun həcmini 3,36 manat vahid artacaqdır. Aldığımız regressiya tənliyinin nəticələri onu göstərir ki, akselerator 0,061-a bərabərdir. Bu o deməkdir ki, Azərbaycanda sənayedə istehsal olunan məhsulun həcmini hər bir manat artıqca sənayedə əsas kapitala yönəldilən investisiyalarında həcmi 0,061 manat artacaqdır.
8. Sənayedə yenilik səviyyəsinə görə innovasiya məhsulunun həcminə nəzər salsaq görərik ki, əhəmiyyətli dəyişikliklərə məruz qalmış və ya yeni tətbiq olmuş məhsulların həcmi artan dinamika ilə davam etmir. Belə ki, 2018-ci ildə kompüter və digər elektron avadanlıqların istehsalında cəmi sənaye üzrə əhəmiyyətli dəyişikliklərə məruz qalmış yeniliklərdə payı 68,9%, 2019-ci ildə 28.0% və 2020-ci ildə 40.3%,2021-ci ildə isə 2% olmuşdur.
9. İxracın elektrotexnika məhsulları əmtəə strukturunun təhlili göstərir ki, 2018-2022-ci illərdə tədqiq olunan dövrdə maşınlar, mexanizmlər, elektrotexniki avadanlıqlar, elektrik maşınları və avadanlıqları, aparatlar, onların hissələri 0,2%-lə 0,4% arasında dəyişmişdir. Beləliklə də, ixracın strukturunda elektrotexnika məhsullarının xüsusi çəkisi heç bir faiz belə deyil. Təhlil olynan dövrdə elektrotexnika sənaye məhsullarının ixracı 100 mln. ABŞ dolları səviyyəsində belə deyildir. Elektrotexnika sənayesinin analoji məhsulları üzrə idxalının əmtəə strukturuna nəzər salaq görərik ki, elektrotexnika sənaye məhsullarının idxalda xüsusi çəkisi ixracla müayisədə daha çoxdur.
10. Aşkarlanmış Müqayisəli Üstünlük (RCA) indeksi hesablanması onu deməyə əsas verir ki, elektrotexnika məhsulları, kopüter və digər elektron avadanlıqları və onların hissələri, və digər yerli məhsullar Balassa indeksi 1-dən az olmuşdur, yəni bu məhsullar aşkar müqayisəli üstünlüklərə malik deyillər.
11. Azərbaycanda elektrotexnika müəssisələrinin inkişafı, istehsal həcminin artırılması, satış bazarının genişləndirməsi və yeni hədəf seqmentlərinin seçilməsi baxımından inkişaf strategiyası müəyyənləşdirilməlidir. İnkişaf strategiyasına əsasən elektrotexnika sənaye müəssisələri üçün zəruri olan infrastrukturun inkişafı və elektrotexnika bazarı iştirakçılarının iqtisadi stimullaşdırılması yerinə yetirilməlidir. Qeyd olunan inkişaf strategiyası əsasən, ölkədə elektrotexnika sahəsinin xarici qabaqçıl elektotexnika müəssisələri ilə iqtisadi əməkdaşlıq, elektrotexnika sənayeyə dövlətin dəstəyi, innovasiya fəaliyyətinin stmullaşdırılması, elektrotexnika məhsulların çeşidinin genişləndirilməsi, keyfiyyətinin yaxşılaşdırılması və beynəlxalq standartlara uyğun olması kimi imkanlardan istifadə edərək təhlükələri neytrallaşdırmaq mümkün olacaqdır.

# Tədqiqatın əsas məzmunu müəllifin çap edilmiş aşağıdakı elmi əsərlərində öz əksini tapmışdır:

# Baxışova, N.N. “Müəssisələrin rəqabət qabiliyyətinin inkişafı nəzəriyyəsinin təkamülü” // Əmək və sosial problemlər üzrə elmi-tədqiqat və tədris mərkəzi. Əmək və sosial problemlər, Elmi əsərlər toplusu, Bakı. 2017 № 2 (20) Səh. 152-161

1. Baxışova, N.N. “Rəqabət qabiliyyətinin yüksədilməsi üzrə iqtisadi strategiyanın işlənilməsinin metodoloji aspektləri” // «Kooperasiya» Elmi praktiki jurnal, «АKU», Bakı 2017 №4 (47) səh. 156-163

# Baxışova, N.N. “Rəqabət qabiliyyətliliyinin qiymətləndirilməsinin metodları” // Azərbaycan Respublikası Kənd Təsərrüfatı Nazirliyi, Azərbaycan Aqrar Elmi, elmi-praktiki jurnal, Bakı. 2018 №4 Səh. 125-130

1. Baxışova, N.N. “Elektrotexnika sәnayesinin texnoloji xarakteristikasi vә onlarin investisiya tәminatinin qiymәtlәndirilmәsi” // AMEA, İqtisadiyyat İnstitutu, Elmi əsərlər, Bakı 2018 №2 səh.62-68

# Baxışova, N.N. “Перспективы развития электротехнической промышленности в Азербайджанской Республике” // MOO «Фонд развития науки и культуры» ,публикация в №3(63) научного Журнал «Глобальный Научный потенциал » за март 2018. Москва, Россия №2 (83) səh.27-31

1. Baxışova, N.N. “Azərbaycanda müəssisələrin innovasiya fəaliyyətinin qiymətləndirilməsi” // Azərbaycan Respublikası Kənd Təsərrüfatı Nazirliyi, Kənd Təsərrüfatının İqtisadiyyatı, Elmi-Tədqiqat İnstitutunun Elmi Əsərləri jurnalı, Bakı. 2018 №2 səh.122-129
2. Baxışova, N.N. “Azərbaycanda elektrotexnika məhsulunun xarici ticarət dövriyyəsinin dinamikası” // “Sosial və Humanitar elmlərin inteqrasiyası dövrün tələbidir” gənc tədqiqatçiların Respublika elmi-praktiki konfransının materialları, Bakı. 2020. №2. səh.261-267.
3. Baxışova, N.N. “Определение нынешнего состояния и тенденций развития электротехнической промышленности в Азербайджане” // “[Евразийское Научное Объединение](https://elibrary.ru/contents.asp?id=44789532" \o "Содержание выпусков этого журнала)l”. 71 ая Международная Научная Конференция”, Москва 2021 №1[-2 (71)](https://elibrary.ru/contents.asp?id=44789532&selid=44789535" \o "Содержание выпуска) Səh. 82-85
4. Baxışova, N.N. “Azərbaycanda elektrotexnika sənayesinin mövcud vəziyyətinin və inkişaf müəyyənləşdirilməsi” // XCIII Международная научна-практическая конференция «Инновационные подходы к современной науке». 2021. № 9(93) . Səh. 173-178. Səh. 173-178
5. Baxışova, N.N. “Determination of current state and development trends of electrotechnical industry in Azerbaijan” // XX İnternational Multidisciplinary Conference “Resent Scientific İnvestigation”, издательство «Интернаука», 2021. № 5(20) . Səh. 155-159
6. Baxışova, N.N. “Azərbaycanda elektrotexnika sənayə müəssisələrinin inkişafin müəyyənləşdirilməsi” // “Gənclər və elmi innovasiyalar” Respublika elmi-texniki konfrans. Azərbaycan Texniki Universitet. Bakı, 2021. Səh. 638-640
7. Baxışova, N.N. “Azərbaycan respublikasinin ixrac olunan məhsullarinin aşkar müqayisəli üstünlüklərinin qiymətləndirilməsi” // “Geostrategiya” beynəlxalq ictimai-siyasi, elmi-nəzəri jurnalı. №5 (77). Bakı, 2023. Səh.106-111
8. Baxışova, N.N. “Elektrotexnika müəssisələrinin rəqabət mühitinin qiymətləndirilməsi” // AMEA, İqtisadiyyat İnstitut, İqtisadi Artım və İctimai Rifah jurnalı. №4. Bakı, 2023. Səh.80-90
9. Baxışova, N.N. “Elektrotexnika müəssisələrin strateji mövqeyin qiymətləndirilməsinin SPACE matrisi” // İqtisadi islahatlar elmi-praktiki jurnal. №4(9). Bakı, 2023. Səh.65-77
10. Baxışova, N.N. “Azərbaycanda elektrotexnika sahəsinin GZİT təhlili” // Azərbaycan Dövlət İqtisad Universitetinin Elmi Xəbərləri // Bakı-2024,. İl: 12, Cild 12, səh.94-110.
11. Baxışova, N.N. “Sənaye sahələrinə yerlərşdirilən investisiyaların mültiplikativ akselerativ effektinin hesablanması” // Tələbə və gənc tətqiqatçıların “Mütərəqqi texnologiyalar və innovasiyalar” mövzusunda IX respublika elmi-texniki konfransı. Azərbaycan Texniki Universitet // Bakı-2024,. Cild 1, səh.747-750.
12. Baxışova, N.N. “Oценка конкурентной среды электротехнических предприятий” // «Управленческий учет» elmi jurnalı. Издательский дом "Академический". ISSN 1814-8476. Rusiya Federasiyası - 2024. Səh.418-427

Dissertasiyanın müdafiəsi 25 noyabr , 2021-ci il tarixində saat 1200-da Azərbaycan Texniki Universitetinin nəzdində fəaliyyət göstərən FD 2.22 Birdəfəlik Dissertasiya şurasının iclasında keçiriləcək.

Ünvan: 25 Azadlıq prospekti**, AZ 1073, Bakı, Azərbaycan**

Dissertasiya ilə Azərbaycan Texniki Universitetinin kitabxanasında tanış olmaq mümkündür.

Dissertasiya və avtoreferatın elektron versiyaları Azərbaycan Texniki Universitetinin rəsmi internet saytında yerləşdirilmişdir.

Avtoreferat 01 noyabr, 2024-ci il tarixində zəruri ünvanlara göndərilmişdir.

Çapa imzalanıb: 01.11.2024

Kağızın formatı: A5

Həcm: 62,465

 Tiraj: 100

1. Samuelson, Paul Where Ricardo and Mill Rebut and Confirm Arguments of Mainstream Economists Supporting Globalization // Journal of Economic Perspectives. 2004. № 3;135-146 р. [↑](#footnote-ref-0)
2. Dornbusch, R, Fischer, S, and Samuelson, PA. Comparative Advantage, Trade, and Payments in a Ricardian Model with a Continuum of Goods [↑](#footnote-ref-1)
3. [www.stat.gov.az](http://www.stat.gov.az) [↑](#footnote-ref-2)